DA Den Europæiske Unions Tidende C 120/114

Det Europæiske Økonomiske og Sociale Udvalgs udtalelse om »Forslag til Rådets direktiv om tilpasning af direktiv 77/388/EØF på baggrund af Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets optagelse i Fællesskabet«

KOM(2004) 295 endelig

(2005/C 120/20)

Rådet for Den Europæiske Union besluttede den 30. juni 2004 under henvisning til EF-traktatens artikel 262 at anmode om Det Europæiske Økonomiske og Sociale Udvalgs udtalelse om ovennævnte emne.

På grund af sagens hastende karakter besluttede Det Europæiske Økonomiske og Sociale Udvalg på sin 412. plenarforsamling den 27.-28. oktober 2004 at overdrage det forberedende arbejde til Antonello Pezzini som hovedordfører, og vedtog følgende udtalelse med 121 stemmer for, ingen imod og 3 hverken for eller imod:

1. Indledning

1.1 Som led i Wien-strategien for Europa vedtog Det Europæiske Råd vedtog i Wien den 11. og 12. december 1998 princippet om at lade de medlemsstater, der måtte ønske det, få mulighed for at afprøve, i hvilket omfang en lempelse af momsen på arbejdskraftintensive tjenesteydelser (1) vil fremme jobskabelsen og begrænse sort arbejde.

1.2 Til gennemførelse af henstillingen vedtog Rådet den 22. oktober 1999 et ad hoc-direktiv (1999/85/EF) med gyldighed i 4 år: 2000-2003. Ni medlemsstater: Belgien, Grækenland, Spanien, Frankrig, Italien, Luxembourg, Holland, Portugal og Det Forenede Kongerige, udnyttede denne mulighed.

1.3 Den 23. juli 2003 fremlagde Kommissionen på baggrund af evalueringsrapporterne om foranstaltningernes virkning et direktivforslag, der tog sigte på en forenkling og rationalisering af området, hvor nedsat moms er mulig. (2) Som følge af mange divergerende holdninger har Rådet endnu ikke kunnet vedtage dette direktivforslag. På dette område kræves der desværre stadig enstemmig vedtagelse.

1.4 I betragtning af risikoen for retsusikkerhed for de medlemsstater, der har anvendt nedsatte satser, har Kommissionen derfor efter aftale med Rådet foreslået at forlænge gyldighedsperioden for direktiv 1999/85/EF frem til 31.12.2005.

2. Generelle bemærkninger

2.1 EØSU har allerede flere gange godkendt princippet om at give medlemsstaterne mulighed for at anvende nedsatte momssatser for arbejdskraftintensive tjenesteydelser. (3)

2.2 EØSU har i sine udtalelser set positivt på virkningen af de pågældende foranstaltninger til fremme af jobskabelse og begrænsning af sort arbejde.

2.3 EØSU har desuden fremsat mange forslag om at udvide muligheden for momsnedsættelse til andre sektorer: restaurationsydelser restaurering af historiske og religiøse bygninger og bygninger, der hører til den private kulturelle og arkitektoniske arv.

2.4 EØSU støtter derfor princippet om indtil den 31.12.2005 at give de nye medlemsstater, der ønsker det, mulighed for på grundlag af direktiv 1999/85/EF at anvende nedsat moms på arbejdskraftintensive tjenesteydelser.

2.5 EØSU beklager dog, at Rådet ikke har kunnet blive enigt om Kommissionens direktivforslag om en forenkling og rationalisering af hele systemet.

2.6 EØSU har flere gange påpeget, at kravet om enstemmighed, på mange områder af skatte- og afgiftslovgivningen, er en reel hindring for fremskridt i EU.

Bruxelles, den 28. oktober 2004 Anne-Marie SIGMUND Formand for Det Europæiske Økonomiske og Sociale Udvalg

(1) På dette tidspunkt havde EU en arbejdsløshed på ca. 10 % Det ekstraordinære Europæiske Råd i Luxembourg (1997) havde fokuseret på arbejdsløsheden. Det Europæiske Akademi i Avignon havde i nogle undersøgelser om sort arbejde påvist, at tallet i EU var helt oppe på 28 %. Jf. også EØSU's udtalelse om sort arbejde (EFT C 101 af 12.04.1999, s. 30).

(2) KOM(2003) 397 endelig af 23.07.2003

(3) EFT C 209 af 22.07.1999.

EUT C 32 af 5.02.2004.